Številka: 092-345/2021/3

**FINANČNA UPRAVA REPUBLIKE SLOVENIJE**

**Generalni finančni urad**

Šmartinska 55

1000 Ljubljana

Datum: 16. 9. 2021

Zadeva: Vpis tujega izvajalca pokojninskih načrtov v Register pokojninskih načrtov

Zveza: Vaš dopis z oznako 0920-9263/2021-6 z dne 5. 8. 2021

Prejeli smo vaš zgoraj omenjeni dopis, v katerem ste izpostavili dilemo v zvezi s postopkom vpisa tujega pokojninskega načrta v Register pokojninskih načrtov, ki ga vodi Finančna uprava Republike Slovenije (v nadaljevanju: FURS). Dopis ste naslovili tudi na Ministrstvo za delo, družino, socialne zadeve in enake možnosti (v nadaljevanju: MDDSZ). Oba naslovnika ste zaprosili za pojasnila glede pravilne izvedbe vpisa tujega pokojninskega načrta v omenjeni register.

Naknadno ste nam v seznanitev poslali prejeti odgovor MDDSZ (oznaka 1033-2/2021-7 z dne 23. 8. 2021). V odgovoru je ministrstvo navedlo, da se glede na prvi odstavek 226. člena Zakona o pokojninskem in invalidskem zavarovanju (Uradni list RS, št. 96/12 in nasl.; v nadaljevanju: ZPIZ-2) v Register pokojninskih načrtov, ki ga vodi FURS, vpišejo samo pokojninski načrti in pokojninski načrti za izplačevanje pokojninske rente, ki so bili odobreni v skladu z 225. členom ZPIZ-2. MDDSZ meni, da te določbe veljajo tudi za upravljavce pokojninskih načrtov s sedežem v drugih državah, ki bi želeli v Republiki Sloveniji ponujati prostovoljno dodatno pokojninsko zavarovanje z možnostjo davčnih olajšav. Prav tako v odgovoru zaključuje, da bi bil tuji upravljavec pokojninskega sklada, ki bi se mu odobril pokojninski načrt in bi se lahko vpisal v Register pokojninskih načrtov, zavezan poročanju v skladu s Pravilnikom o dostavi podatkov za odmero dohodnine (Uradni list RS, št. 100/13, 32/15, 38/16, 83/16 in 80/19), enako kot trenutni upravljavci pokojninskih skladov v Republiki Sloveniji.

V zvezi z navedenim vam sporočamo, da na podana pojasnila MDDSZ, kot organa, odgovornega za pripravo ZPIZ-2, nimamo pripomb.

V zvezi z vprašanjem, ali bi morali tudi tuji upravljavci pokojninskih skladov (katerim bi se odobrili pokojninski načrti in bi se lahko vpisali v Register pokojninskih načrtov) poročati v skladu z omenjenim Pravilnikom o dostavi podatkov za odmero dohodnine, se pridružujemo mnenju MDDSZ, po katerem bi morali taki upravljavci poročati enako, kot poročajo trenutni upravljavci pokojninskih skladov v Republiki Sloveniji. Dodajamo, da ta obveznost izhaja iz prvega odstavka 338. člena Zakona o davčnem postopku (Uradni list RS, št. 117/06 in nasl.: v nadaljevanju: ZDavP-2), v katerem so izvajalci pokojninskih načrtov, ne glede nato, ali so v Sloveniji ali v tujini, obravnavani enako.

V zvezi z obveznostjo poročanja delodajalcev, ki v korist zaposlenih vplačujejo premije PDPZ, izpostavljamo, da je obveznost avtomatičnega dajanja podatkov, potrebnih za pobiranje dohodnine in med drugim uveljavljanje davčnih olajšav, določena v 337. členu ZDavP-2. Po prvem odstavku tega člena morajo te podatke davčnemu organu dostavljati plačniki davka iz 58. člena ZDavP-2, po drugem pa tudi nekatere druge osebe, ki so v Sloveniji oz. so prisotne v Sloveniji.